حجت الاسلام مقصودعلی ڈومکی :

شیعہ شخصیات اور اداروں کی سیکورٹی جلد واپس کی جائے

مجلس وحدت مسلمین صوبہ سندہ کے سیکریٹری نے کہا کہ عاشقان امام عصرؑ کو شیطان بزرگ امریکہ اور شیاطین عالم کے تیروں پر نظر رکھنی چاہئے ۔

خبر کا کوڈ: ۴۳۵۷۲۱

تاریخ: ۲۷ تير ۲۰۱۸ - ۱۵:۱۷

رسا نیوز ایجنسی کی رپورٹ کے مطابق شہداد کوٹ میں جشن انوار شعبان کے سلسلے میں امام بارگاہ دربار فاطمہ میں منعقدہ جشن میلاد سے خطاب کرتے ہوئے مجلس وحدت مسلمین صوبہ سندہ کے سیکریٹری جنرل حجت الاسلام مقصودعلی ڈومکی نے کہا ہے کہ حجت خدا حضرت امام زمانہؑ کے ظہور کا وقت جیسے جیسے قریب آرہا ہے ویسے ویسے دشمنان اسلام اور دشمنان انسانیت کی سازشوں میں تیزی آرہی ہے، منتظرین امام زمانہؑ کو عالمی حالات اور دشمن کی سازشوں پر گہری نظر رکھنے کی ضرورت ہے۔

عاشقان امام عصرؑ کو شیطان بزرگ امریکہ اور شیاطین عالم کے تیروں پر نظر رکھنی چاہئے، جو دشمن کے تیروں کا ہدف ہو وہ زیادہ حق کا علمبردار ہوگا۔ رہبر معظم، قائد مقاومت سید حسن نصر اللہ، ابراہیم زکزاکی اور انصار اللہ سے دشمن کی عداوت بلا سبب نہیں ہے۔

انہوں نے کہا کہ کوئٹہ میں تسلسل کے ساتھ شیعیان علی ؑ اور ہزارہ مومنین کا قتل تشویشناک ہے۔ حکومت کے بلند وبالا دعووں کے باوجود بلوچستان سے لشکر جھنگوی اور داعش کے تربیتی مراکز کو ختم نہیں کیا جارہا۔ ملت جعفریہ کو وطن عزیز پاکستان سے محبت کی سزا دی جارہی ہے۔

ڈیرہ اسماعیل خان اور کوئٹہ کے مومنین اکیلے نہیں ہیں ،پوری قوم ان کے درد کو محسوس کر رہی ہے، کوئٹہ کے مظلوم شیعوں اور ہزارہ قبیلے کی نسل کشی کا چیف جسٹس کو از خود نوٹس لینا چاہئے۔

انہوں نے کہا کہ ایک طرف پاکستان میں شیعت کا قتل عام جاری ہے تو دوسری طرف شیعہ رہنماؤں اور مساجد، امام بارگاہوں و مدارس کی سیکورٹی واپس لی جا رہی ہے، جو انتہائی افسوسناک عمل ہے۔

انہوں نے مطالبہ کیا کہ شیعہ شخصیات اور اداروں کی سیکورٹی جلد واپس کی جائے۔/۹۸۹/ف۹۴۰/